૫. ભોજન – અત્યારનો જમાનો ફાસ્ટફૂડનો છે, મોટી થાળીઓ (અનલિમિટેડ જમવાનું, અનલિમિટેડ વિકલ્પો, મોંઘેરા મૂલ પણ સંતોષ….?) તળેલી વસ્તુઓ અને મસાલેદાર ભોજનનો સમય છે, પરંતુ સદભાગ્યે મારો ખોરાક નોકરીના સ્થળને અનુલક્ષીને સરળ રહી શક્યો છે… મહીને એકથી બે વખત રોટલા, માખણ, ઘી, તાજુ ગાયનું દૂધ, તાજુ શાક અને અથાણું પાસેના ગામમાંથી જમવાનો અવસર અનાયાસ મિત્રોના ઘર હોવાથી મળે જ છે. અમારા ઘરે પણ બને એટલો સાદો, મરીમસાલા વગરનો, (ચાઈનીઝ કે પંજાબી નહીં તેવો) ખોરાક રહે તેવો પ્રયત્ન સદાય કરીએ છીએ. કચુંબર, દૂધ અથવા છાસ, લીલા શાકભાજી અને દાળભાત સદાય હોય તેવો ખોરાક જ પસંદ કરવાનું કારણ છે તેની અનોખી મજા = જીભને પણ અને પેટને પણ. આવો સાદો શુદ્ધ ગુજરાતી ખોરાક ઉપયોગી છે – ફક્ત એટલે નહીં કે તે તંદુરસ્તિ આપે છે, પણ તે સ્વાદમાં પણ અનોખો હોય છે… ગરમ ફૂલેલી રોટલી સાથે શાક અને ગરમાગરમ દાળ… આની તોલે કઈ હૉટલ કે રેસ્ટૉરન્ટનો ખોરાક આવે?